། མགོན་པོ་ཛམྦྷ་ལ་དམར་པོའི་ཕྱྭ་གཡང་འགུགས་པའི་ཆོ་ག་པདྨ་རཱ་གའི་ལྕགས་ཀྱུ་ཞེས་བྱ་བ་བཞུགས་སོ། །
༄༅། ། ཨོཾ་སྭསྟི། བླ་མ་གསང་བའི་བདག་པོ་དང་། ། དབྱེར་མེད་རྨུགས་འཛིན་དབང་གི་རྒྱལ། ། སྤྱི་བོར་མཆོད་ནས་དེ་ཉིད་ཀྱི། ། ཕྱྭ་གཡང་འགུགས་པའི་ཕྲིན་ལས་སྤེལ། ། དེ་ལ་འདིར་གྲྭ་མངོན་ཛཾ་དམར་ལ་བརྟེན་པའི་གཡང་ཆོག་ལག་ཏུ་ལེན་པའི་ཚུལ་ལ་གསུམ། སྦྱོར་བ་ཡོ་བྱད་ཀྱི་གཤོམ་བཀོད། དངོས་གཞི་སྒྲུབ་པའི་ཕྲིན་ལས། རྗེས་དངོས་གྲུབ་སྡུད་པའི་ལས་རིམ་མོ། ། དང་པོ་ནི། ཉི་མ་བྱང་བགྲོད་ཀྱི་དཀར་ཕྱོགས་འགྲུབ་པའི་སྦྱོར་བ་དང་བཀྲ་ཤིས་པའི་ཉི་མ་སོགས་དགེ་ཞིང་ཤིས་པའི་དུས་སུ། ཡིད་འོང་གཙང་མའི་གནས་ལ་འབྱུང་པོ་འདུལ་བྱེད་དང་ཛཾ་དམར་གྱི་བྲིས་སྐུ་སོགས་རྟེན་བཀྲམ་པའི་མདུན་དུ་སྟེགས་བུ་ཕྱིང་དཀར་གྱིས་གཡོགས་པ་ལ། སྤྲོ་ན་གླང་པོ་ཆེའི་པགས་པ་དངོས་སམ་བྲིས་པ་བཏིང་བའི་སྟེང་དུ་པདྨ་དམར་པོ་འདབ་བརྒྱད་ཀྱི་ལྟེ་བར་ཚོམ་བུ་དམར་པོ་དགོད། དེའི་དབུས་སུ་མཉྫིའི་ཁར་རིན་པོ་ཆེའི་སྣོད་གཙང་མར་འབྲུ་སྣ་ཚོགས་དང་གཡང་རྫས་བསྲེས་པའི་ཕྱེ་ལས་གྲུབ་པའི་རི་རབ་བང་རིམ་བཞི་པའི་སྟེང་དུ་དྲིལ་གཟུགས་དང་རིན་ཆེན་ཟུར་བརྒྱད་ཀྱི་ཁར་བུམ་པ་ནོར་བུ་མིག་གསུམ་གྱི་ཏོག་ཅན་རྩ་བར་ཚེ་རིལ་གྱིས་བསྐོར་བ་འབྲི་སྨུག་གིས་བྱུགས་པ་ལ། རྩེ་བྲན་ནོར་བུ་འབར་བ་ལ་པདྨ་ཉི་ཟླས་བརྒྱན་པ་སོགས་གང་མཛེས་དང་། རི་རབ་ཀྱི་བང་རིམ་དང་པོར་ནེའུ་ལེ་ནོར་བུ་སྐྱུགས་པ་དང་། བང་རིམ་རྣམས་ལ་རིན་པོ་ཆེ་འབབ་པ། བཀྲ་ཤིས་རྟགས་བརྒྱད། ནོར་བུ་ཆ་བདུན་སོགས་རྒྱན་སྤྲོས་གང་མཛེས། མདའ་དར་དམར་པོ་མེ་ལོང་གིས་བརྒྱན་ཏེ་བཙུགས་པ་བཀོད། དེའི་ཤར་དུ་རིན་པོ་ཆེའི་སྣོད་རྒྱུན་འབབ་ཀྱི་ཆུས་བཀང་བ། ལྷོར་རི་བཀྲ་བཟང་པོའི་ས་དང་བྱིན་རླབས་ཅན་གྱི་ས་སྣ། ནུབ་ཏུ་ཙནྡན་དམར་པོའམ་ཤུག་པའི་སྡོང་བུ་ཅན་གྱི་མར་མེ། བྱང་དུ་རླུང་གཡབ་དཀར་པོ་སྟེ་འབྱུང་བཞིའི་བཅུད་དགུག་པའི་རྫས་བཞི། མཚམས་བཞིར་བཅུད་དགུག་པའི་ཞལ་ཟས་བཞི། ལྷོ་ནུབ་ཏུ་རིན་པོ་ཆེའི་བུམ་པའམ་དཀར་ཡོལ་ལམ་རྫ་སོགས་ཀྱི་བུམ་པ་སྐྱོན་མེད་པའི་ནང་ཆང་བཟང་པོ་ལ་བུ་རམ་སྦྲང་དཀར་ཆོས་སྨན་བཏབ་པའི་ནང་དུ། མར་གྱི་ནོར་བུ་ཆ་བདུན་ལ་སོགས་པ་ནོར་བུའི་རིགས་ཁ་དོག་སྣ་ཚོགས་པ་བྱས་པ་དང་། ནས་དང་གྲོ་ཡི་དབྱིབས་ཅན་དང་། དུད་འགྲོའི་སྣ་འཇུ་སོགས་ཀྱི་གཟུགས་བརྙན་བཅོས་པ་བླུགས་ལ། དར་དམར་གྱི་མགུལ་ཆིངས་བྱ། ཁ་ཕྱེ་མར་དང་མར་ཁུས་བཅད། དར་ལ་རྡོ་རྗེ་རྒྱ་གྲམ་བྲིས་པས་བཀག་པའི་སྟེང་དུ་ཟན་གྱི་ནོར་བུ་མིག་གསུམ་བཀོད་པའི་ཕྱྭ་བུམ་བཞག། མ་གྲུབ་ན་གོང་གི་རྒྱུ་ལས་གཏོར་མ་ཟླུམ་པོ་དབལ་ཅུང་ཟད་བཏོད་པ་རྩི་དམར་པོས་བྱུགས་པ་པདྨ་དང་། ནོར་བུ་ལྟ་བུའི་ཟན་རིལ་གྱིས་ཕྱུར་བུར་སྤུངས་པ། ཉི་ཟླ་ནོར་བུའི་རྒྱན་ཅན་ཟས་སྣས་བསྐོར་བ་བཞག། ལས་ཚོགས་ནས་འབྱུང་བའི་གྭའུ་དང་ཐོད་པའི་རྟེན་ཡོད་ན་གཡས་གཡོན་དུ་བཤམས་ཤིང་། མེད་ན་གཞུང་ནས་བཤད་པའི་གཡང་རྫས་དང་། གཡང་ཆང་རྣམས་ཚོགས་པར་བྱ། དེའི་མདུན་ཟངས་སྣོད་དུ་འབུལ་གཏོར་དམར་པོ་ཤ་ཆང་ཟས་སྣ་གཡང་རྫས་ཀྱིས་གཏམས་པ། ཆུ་གཉིས་སྔོན་འགྲོའི་ཉེར་སྤྱོད་སྒོར་མཆོད་དམ་སྦྲེང་ཚར། ཉེ་ལོགས་གང་བདེར་ཆུ་སྦྱིན་གྱི་ཆས། བསང་རྫས། ཚོགས་འཁོར་གྱི་ཡོ་བྱད། བཀྲ་ཤིས་རྫས་རྟགས་སྣ་བདུན་སྣོད་བཅུད་ཀྱི་བཀོད་པ་སོགས་སྤྱན་གཟིགས་དཀོར་ཆ་བྱིན་ཆགས་པར་བཤམ། སྔོན་འགྲོ་ཕྱྭ་གླུད་ཀྱི་གཏོར་མ་དཀར་གཏོར་གཉིས་དང་། བགེགས་གཏོར་གླུད་གཟུགས་རྫས་དང་བཅས་པ། སློབ་དཔོན་གྱི་མདུན་དུ་རྡོ་དྲིལ། མདའ་དར་དམར་པོ། མེ་ཏོག། གཞན་རོལ་མོའི་བྱེ་བྲག་བཅས་འདུ་བྱའོ། ། གཉིས་པ་ལ་གཉིས། བདག་གི་རྣལ་འབྱོར་དང་། ཕྱྭ་གཡང་གི་ཕྲིན་ལས་སོ། ། དང་པོ་ནི། གནས་ཁང་དང་ཡོ་བྱད་བྱིན་གྱིས་བརླབ་པ་ཀྱེ་རྡོར་ལྟར་ལ་ཆུ་གཉིས་ཉེར་སྤྱོད་ཀྱི་ཚིག་བསྒྱུར་བ་སྔོན་དུ་བཏང་བའམ། གང་ལྟར་ཡང་འབྱུང་པོ་འདུལ་བྱེད་ཀྱི་བདག་བསྐྱེད་དཀོན་མཆོག་ལྷུན་གྲུབ་ཀྱི་གསུང་ལས་འབྱུང་བ་ལྟ་བུ་བཟླས་པ་བསྡུ་བའི་བར་ཉམས་སུ་བླང་། དེ་ནས་ཕྱྭ་གླུད་ཀྱི་གཏོར་མ་འདོད་དགུ་ཕུན་སུམ་ཚོགས་པའི་རྒྱ་མཚོར་གྱུར་པར་བསམས་ལ། འབྲུ་གསུམ་གྱིས་བྱིན་གྱིས་བརླབ། རང་གི་སྙིང་ག་ནས་འོད་ཟེར་འཕྲོས་པས་རྒྱལ་པོ་ཆེན་པོ་བཞི་ཨོཾ་བཛྲ་ས་མཱ་ཛཿཨོཾ་ཙ་ཏུརྨ་ཧཱ་རཱ་ཛ་ས་པ་རི་ཝཱ་ར་ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཱཾ་ཨཱ་དྱ་ནུཏྤནྣ་སོགས་ལན་གསུམ་གྱིས་བསྔོས་ལ། གཏོར་མ་གཉིས་པ་བྱིན་རླབས་སྔར་བཞིན་དང་། སླར་ཡང་སྙིང་ག་ནས་འོད་ཟེར་འཕྲོས་པས་ཕྱོགས་སྐྱོང་འཇིག་རྟེན་སྐྱོང་བ་འཁོར་དང་བཅས་པ་སྤྱན་དྲངས། ཨོཾ་ད་ཤ་དི་ཀ་ལོ་ཀ་པཱ་ལ་ས་པ་རི་ཝཱ་ར་ཨོཾ་ཨ་ཀཱ་རོ་སོགས་ལན་གསུམ་གྱིས་བསྔོས་ལ། ཕྱྭ་ཁུ་ཡེ། ཤར་ཕྱོགས་རྒྱལ་པོ་ཡུལ་འཁོར་སྲུང་། ། དྲི་ཟ་གཤིན་རྗེའི་རྒྱལ་པོ་སྟེ། ། ཤར་ཕྱོགས་ཁམས་ལ་དབང་གིས་བསྒྱུར། ། རྗེ་བློན་བཙུན་མོ་འཁོར་དུ་བཅས། ། ཕྱྭ་གླུད་བཟང་པོ་འདི་བཞེས་ལ། ། ཕྱྭ་དང་གཡང་ནི་འདིར་ཁུག་ཅིག། དགོས་འདོད་ཆར་ལྟར་འདིར་ཕོབ་ཅིག། ཚེ་དང་དཔལ་ནི་འདིར་སྐྱོབས་ཤིག། ལྷོ་ཕྱོགས་རྒྱལ་པོ་འཕགས་སྐྱེས་པོ། ། གྲུལ་བུམ་མ་མོའི་རྒྱལ་པོ་སྟེ། ། ལྷོ་ཕྱོགས་ཁམས་ལ་དབང་གིས་བསྒྱུར། ། རྗེ་བློན་བཙུན་མོ་འཁོར་དུ་བཅས། ། ཕྱྭ་གླུད་བཟང་པོ་འདི༴། ཕྱ་དང་གཡང་ནི༴། དགོས་འདོད་ཆར་ལྟར༴། ཚེ་དང་དཔལ་ནི་འདིར༴། ནུབ་ཕྱོགས་རྒྱལ་པོ་སྤྱན་མི་བཟང་། ། ཀླུ་དང་བདུད་ཀྱི་རྒྱལ་པོ་སྟེ། ། ནུབ་ཕྱོགས་ཁམས་ལ་དབང་གིས་བསྒྱུར། ། རྗེ་བློན་བཙུན་མོ་འཁོར་དུ་བཅས། ། ཕྱྭ་གླུད་བཟང་པོ་འདི་བཞེས་ལ། ། ཕྱྭ་དང་གཡང་ནི༴། དགོས་འདོད་ཆར་ལྟར༴། ཚེ་དང་དཔལ་ནི་འདིར༴། བྱང་ཕྱོགས་རྒྱལ་པོ་རྣམ་ཐོས་སྲས། ། གནོད་སྦྱིན་ཤ་ཟའི་རྒྱལ་པོ་སྟེ། ། བྱང་ཕྱོགས་ཁམས་ལ་དབང་གིས་བསྒྱུར། ། རྗེ་བློན་བཙུན་མོ་འཁོར་དུ་བཅས། ། ཕྱྭ་གླུད་བཟང་པོ་འདི་བཞེས་ལ། ། ཕྱྭ་དང་གཡང་ནི༴། དགོས་འདོད་ཆར་ལྟར༴། ཚེ་དང་དཔལ་ནི་འདིར༴། སྟེང་ཕྱོགས་ཚངས་པ་བརྒྱ་བྱིན་སོགས། ། ལྷ་ཆེན་བརྒྱད་པོ་ཐམས་ཅད་དེ། ། སྟེང་ཕྱོགས་ལྷ་ཡི་ཚོགས་བཅས་རྣམས། ། ཕྱྭ་གླུད་བཟང་པོ༴། ཕྱྭ་དང་གཡང་༴། དགོས་འདོད་ཆར་ལྟར་འདིར༴། ཚེ་དང་དཔལ་ནི༴། འོག་ཕྱོགས་དགའ་བོ་འཇོག་པོ་སོགས། ། ས་བདག་ཀླུ་གཉན་ཐམས་ཅད་དེ། ། འོག་ཕྱོགས་གནས་པའི་ཚོགས་བཅས་རྣམས། ། ཕྱྭ་གླུད་བཟང་པོ༴། ཕྱྭ་དང་གཡང་ནི༴། དགོས་འདོད་ཆར༴། ཚེ་དང་དཔལ་ནི་འདིར༴། བར་སྣང་ཉི་ཟླ་རྒྱུ་སྐར་དང་། ། གཟའ་དང་གདོང་མོ་གཟེད་སྨན་སོགས། ། བར་སྣང་གནས་པའི་ཚོགས་བཅས་རྣམས། ། ཕྱྭ་གླུད་བཟང་པོ་འདི༴། ཕྱྭ་དང་གཡང་ནི༴། དགོས་འདོད་ཆར་ལྟར་འདིར༴། ཚེ་དང་དཔལ་ནི་འདིར༴། ཕྱོགས་མཚམས་བདུད་རྨུ་རྒྱལ་པོ་བཙན། ། སྲིན་པོ་འབྱུང་པོ་མ་མོ་དང་། ། གཡའ་སྨན་གངས་སྨན་མཚོ་སྨན་དང་། ། ཡུལ་ཕྱོགས་འདིར་གནས་གཞི་བདག་དང་། ། དམ་སྲི་གདོན་བགེགས་ཐམས་ཅད་རྣམས། ། ཕྱྭ་གླུད་བཟང་པོ་འདི་བཞེས་ལ། ། ཕྱྭ་དང་གཡང་ནི་འདིར་ཁུག་ཅིག། དགོས་འདོད་ཆར་ལྟར་འདིར་ཕོབ་ཅིག། ཚེ་དང་དཔལ་ནི་འདིར་སྐྱོབས་ཤིག། ཅེས་པས་གཏོར་མ་བསྔོས་ནས་ཕྲིན་ལས་བཅོལ་ལོ། ། ཕྱྭ་རྫས་བསང་བ་ནི། བགེགས་གཏོར་གཅིག་ལ། ཨོཾ་ཨཱཿཧཱུྃ་གིས་བྱིན་གྱིས་བརླབས་ཏེ། ནམ་མཁའ་མཛོད་ཀྱི་ཕྱག་རྒྱ་དང་། ཨོཾ་སརྦ་བིགྷྣཱན་ན་མཿསརྦ་ཏ་ཐཱ་ག་ཏེ་བྷྱོཿསོགས་ཀྱིས་བསྔོས་ལ། རྡོ་རྗེ་དྲིལ་བུ་ཐོགས་ཏེ་འདི་སྐད་དུ། ཧཱུྃ། གསང་ཆེན་སྒྲུབ་པའི་དཀྱིལ་འཁོར་འདིར། ། དངོས་གྲུབ་སྩོལ་ཕྱིར་འདུ་འགྱུར་བའི། ། ལྷ་དང་སྲུང་མ་མ་གཏོགས་པའི། ། དངོས་གྲུབ་བར་དུ་གཅོད་བྱེད་པའི། ། གདོན་བགེགས་འབྱུང་པོ་ཁྱེད་ཅག་རྣམས། ། མཆོད་སྦྱིན་གཏོར་མས་ཚིམ་གྱིས་ལ། ། མ་འཚེ་བར་ནི་གཞན་དུ་དེངས། ། ཅི་སྟེ་མི་འགྲོ་འདུག་བྱེད་ན། ། བདེ་གཤེགས་ཀུན་འདུས་ཐུགས་གཉིས་མེད། ། ཡེ་ཤེས་ཁྲོ་བོའི་འཕྲོ་འདུ་ཡིས། ། བགེགས་དཔུང་ཐམས་ཅད་རྡུལ་ཕྲན་བཞིན། ། འཐག་འགྱུར་འདི་ལ་ཐེ་ཚོམ་མེད། ། ཅེས་བརྗོད་ཅིང་རོལ་མོ་དང་བཅས་ཏེ། ཨོཾ་སུམྦྷ་སོགས་དང་། ཡུངས་ཐུན་བརྡེག་ཅིང་མཚམས་གཅད་དོ། ། ཕྱྭ་སྒོ་བསྡམ་པ་ནི། ཤར་གྱི་སྒོ་མ་ལྕགས་ཀྱུ་མ། ། དཀར་མོ་ཞི་བའི་ལས་ལ་བརྩོན། ། དུང་གི་སྒོ་མོ་བསྡམས་ནས་ཀྱང་། ། ཕྱྭ་དང་གཡང་དུ་འདིར༴། དགོས་འདོད་ཆར་ལྟར་འདིར༴། ཚེ་དང་དཔལ་ནི་འདིར༴། ལྷོ་ཡི་སྒོ་མ་ཞགས་པ་མ། ། སེར་མོ་རྒྱས་པའི་ལས་ལ་བརྩོན། ། གསེར་གྱི་སྒོ་མོ་བསྡམས་ནས་ཀྱང་། ། ཕྱྭ་དང་གཡང་ནི་འདིར༴དགོས་འདོད་ཆར་ལྟར་འདིར༴། ཚེ་དང་དཔལ་ནི་འདིར༴། ནུབ་ཀྱི་སྒོ་མོ་ལྕགས་སྒྲོག་མ། ། དམར་མོ་དབང་གི་ལས་ལ་བརྩོན། ། ཟངས་ཀྱི་སྒོ་མོ་བསྡམས་ནས་ཀྱང་། ། ཕྱྭ་དང་གཡང་ནི་འདིར༴། དགོས་འདོད་ཆར་ལྟར་འདིར༴། ཚེ་དང་དཔལ་ནི༴། བྱང་གི་སྒོ་མ་དྲིལ་བུ་མ། ། སྔོན་མོ་དྲག་པོའི་ལས་ལ་བརྩོན། ། གཡུ་ཡི་སྒོ་མོ་བསྡམས་ནས་ཀྱང་། ། ཕྱྭ་དང་གཡང་ནི་འདིར༴། དགོས་འདོད་ཆར་ལྟར༴། ཚེ་དང་དཔལ་ནི༴། ཕྱྭ་འདིར་མ་ཕམ་གཡང་དུ་བྱོན། ། གཡང་འདིར་མ་ཉམས་བསྐྱབ་ཏུ་གསོལ། ། ཞེས་པས་སྒོ་མ་བཞི་ལ་ལས་བཅོལ། གནས་ཡོ་བྱིན་རླབས་གོང་དུ་མ་བྱས་ན་འདིར་བྱ་ཞིང་། གྷཱཎྚེ་ར་ཎི་ཏ་རོལ་ཆེན་དང་བཅས་པས་བྱིན་དབབ་བོ། ། དེ་ནས་མདུན་གྱི་རྟེན་རྣམས་ཨ་མྲྀ་ཏས་བསང་། སྭ་བྷཱ་བས་སྦྱང་། སྟོང་པའི་ངང་ལས་ཨ་ལས་ཟླ་བ། མ་ལས་ཉི་མ། པྃ་ལས་པདྨའི་གདན་གྱི་སྟེང་དུ་ཡི་གེ་ཛཾ་དམར་པོ་ལས་འོད་འཕྲོས། སེམས་ཅན་གྱི་དོན་བྱས། ཚུར་འདུས་ཛྃ་ལ་ཕོག། དེ་ཡོངས་སུ་གྱུར་པ་ལས་ཛཾ་བྷ་ལ་དམར་པོ་ཞལ་གསུམ་ཕྱག་དྲུག་པ། སྐུ་ཤིན་ཏུ་དམར་བ། ཆགས་པ་དང་སྒེག་པའི་ཉམས་དང་ལྡན་པ། ཀླུ་ཆེན་པོ་བརྒྱད་དང་རིན་པོ་ཆེའི་རྒྱན་དུ་མས་སྤྲས་པ། ཞལ་གཡས་དཀར་བ། གཡོན་སྔོ་བ། རྩ་ཞལ་དམར་བ། ཕྱག་གཡས་དང་པོ་ན་རིན་པོ་ཆེ། བར་པ་ལྕགས་ཀྱུ། གཡོན་དང་པོ་ཐོད་པ་རིན་པོ་ཆེས་གང་བ། གཉིས་པ་ཞགས་པ། ཐ་མ་གཉིས་ན་གཏེར་གྱི་ནེའུ་ལེ་རེ་རེ་བསྣམས་ནས། བཙིར་བས་ནོར་བུ་སྐྱུགས་པ། ཞབས་བཞིས་གནོད་སྦྱིན་ནོར་བུ་སྐྱུགས་པ་གཉིས་མནན་པ། དེའི་ཐུགས་ཀར་ཡི་གེ་ཧྲཱིཿདམར་པོ་ལས་ལྷ་མོ་ཀུ་རུ་ཀུལླེ་དམར་མོ་ཞལ་གཅིག་ཕྱག་བཞི་མ། དང་པོ་གཉིས་མདའ་གཞུ། གཡས་འོག་མ་ལྕགས་ཀྱུ། གཡོན་ཞགས་པ་བསྣམས་པའི་ཐུགས་ཀར་ཧྲཱིཿདམར་པོ་ལས་འོད་འཕྲོས་པས་ལྷ་མོ་དམར་མོ་ཞལ་གཅིག་ཕྱག་གཉིས་མ་གཡས་ལྕགས་ཀྱུ་གཡོན་ཞགས་པ་བསྣམས་པ། དེའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ཐུགས་ཀའི་དབུས་སུ་ཧྲཱིཿདམར་པོ་དེ་ལས་འོད་འཕྲོས་པས་མགོན་པོ་ཛམྦྷ་ལ་དམར་པོ་ནོར་ལྷ་གཏེར་བདག་གི་ཚོགས་དང་བཅས་པ་ཨོཾ་བཛྲ་ས་མཱ་ཛཿཧྲཱིཿམགོན་པོ་ཐུགས་རྗེའི་སྤྱན་ལྡན་རྒྱལ་བ་ཀུན། ། འགྲོ་ལ་རྗེས་སུ་ཆགས་པའི་སྒྱུ་འཕྲུལ་གར། ། གནོད་སྦྱིན་གཏེར་གྱི་བདག་པོའི་རྣམ་རོལ་བ། ། འཁོར་བཅས་ཐུགས་དམ་དབང་གིས་འདིར་གཤེགས་ཤིག། ཨོཾ་ཨཱརྻ་ཛམྦྷ་ལ་ས་པ་རི་ཝཱ་ར་ཨེ་ཧྱེ་ཧི། ཛཿཧཱུྃ་བྃ་ཧོཿཔདྨ་ཀ་མ་ལཱ་ཡ་སྟྭཾ། ཞེས་སྤྱན་དྲངས་ལ་བཞུགས་སུ་གསོལ། མཆོད་རྫས་ལ་བསང་ཆུ་འཐོར་ཏེ། ཨོཾ་ཨ་མྲྀ་ཏེ་ཧཱུྃ་ཕཊ་ཀྱིས་བསང་། ཨོཾ་སྭ་བྷཱ་བས་སྦྱང་། སྟོང་པའི་ངང་ལས་བྷྲཱུྃ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་ཨཱཿཧཱུྃ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་ཉེ་བར་སྤྱོད་པ་རྣམས་དང་། གཞན་ཡང་ཐུན་མོང་ཁྱད་པར་གྱི་མཆོད་པའི་སྤྲིན་གྱི་ཕུང་པོ་དྭངས་ཤིང་ཐོགས་པ་མེད་པ་ནམ་མཁའི་ཁམས་ཐམས་ཅད་གང་བར་གྱུར་པར་བསམས་ལ། ཨོཾ་བཛྲ་ཨརྑྷཾ་ཨཱཿཧཱུྃ། དེ་བཞིན་དུ། པཱ་དྱཾ་ནས། ཤབྡའི་བར། ཨོཾ་སརྦ་བིད་པཱུ་ར་པཱུ་ར་སུ་ར་སུ་ར་ཨཱ་ཝརྟ་ཡ་ཨཱ་ཝརྟ་ཡ་ཧོཿབཛྲ་སྥ་ར་ཎ་ཁཾ། ཞེས་བྱིན་བརླབས། ཨོཾ། མཆོད་ཡོན་ཞབས་བསིལ་མེ་ཏོག་སྤོས། ། མར་མེ་དྲི་ཆབ་ཞལ་ཟས་དང་། ། རོལ་མོ་ལ་སོགས་ཉེར་སྤྱོད་རྣམས། ། དབང་མཛད་ཛམྦྷ་ལ་ལ་འབུལ། ། གཟུགས་མཛེས་སྒྲ་སྙན་དྲི་ཞིམ་དང་། ། རོ་མངའ་རེག་འཇམ་བདེ་བ་དང་། ། ཆོས་ཡིད་ཚིམ་བྱེད་འདོད་ཡོན་དྲུག། དབང་མཛད་ཛམྦྷ་ལ་ལ་འབུལ། ། མི་དབང་རྒྱལ་སྲིད་རིན་ཆེན་བདུན། ། ཉེ་བར་འོས་པ་བདུན་དང་བཅས། ། བཀྲ་ཤིས་རྟགས་རྫས་བརྒྱད་ཟུང་རྣམས། ། དབང་མཛད་ཛམྦྷ་ལ༴། ཕྱི་སྣོད་འབྱུང་ལྔ་ལས་གྲུབ་པའི། ། ལྷུན་པོ་རི་གླིང་ས་མཚོར་བཅས། ། མཐོ་རིས་དཔལ་འབྱོར་གྱིས་ཕྱུག་པ། ། དབང་མཛད༴། རིན་ཆེན་རྡུལ་བརྩེགས་དཔག་བསམ་ཤིང་། ། མ་རྨོས་ལོ་ཏོག་འདོད་འཇོའི་བ།